હજુ તો મગફળી કૌભાંડની તપાસ થઈ નથી અને મગફળી ભરવાના બારદાનનું કૌભાંડ સામે આવ્‍યું છે. મગફળી ભરવાના બારદાન બાંગ્‍લાદેશથી વાયા કોલકત્તા થઈ ગુજરાતમાં આવ્‍યા હોવાનું જણાવતાં વિપક્ષી નેતાએ જણાવ્‍યું હતું કે, ખરીદ્યાને અને આગ લગાવેલ બારદાનના ભાવમાં રૂા. ૨૬ના ભાવફેરમાં જ રૂા. ૫૦ કરોડ જેટલી રકમનું કૌભાંડ થયું છે. મગફળી ભરવા માટે કુલ કેટલા બારદાન કોની પાસેથી, ક્‍યારે, શા ભાવે ખરીદવામાં આવ્‍યા હતા અને આ ખરીદીના ધારા ધોરણો શા હતા ? ખરીદાયેલ બારદાન પૈકી કેટલા બારદાન ઉપયોગમાં લેવાયા ? કેટલા બારદાન ખાલી પડતર રહયા, ખાલી કે પડતર રહેલ બારદાનનો સંગ્રહ કરવાની જવાબદારી કોની હતી ? તે પૈકી કેટલા બારદાન સળગી ગયા ? સળગી ગયેલ બારદાનની કિંમત કેટલી થતી હતી ? આ તમામ બાબતની તપાસની માગણી કોંગ્રેસ પક્ષ કરે છે.